**Войтыркостса да регионкостса ёртасьӧм**

Коми Республикаса Веськӧдлан котыр лыддьӧ: войтыркостса да ортсы экономическӧй йитӧдъясыс босьтӧны тӧдчана пай регионсӧ сӧвмӧдӧмын, мый отсалӧ сылы пырӧдчыны регионкостса да войтыркостса овмӧс нуӧдан, культура, велӧдан да мукӧд йитӧдъясӧ.

Коми Республика ёртасьӧ СНГ да ылыс суйӧрсайса странаяскӧд. Дінмулысь войтыркостса да ортсы экономическӧй регионкостса йитӧдъяссӧ сӧвмӧдӧмын медшӧр нырвизьясыс – ёртасьны СНГ да Баренц/Евроарктическӧй регионса странаяскӧд, Китайскӧй Народнӧй Республикакӧд.

Ӧні медъёна йитӧдъясыс сӧвмӧны Беларусь Республикаса Гродно обласьткӧд, Китайскӧй Народнӧй Республикаса Шаньси да Шаньдун Провинцияяскӧд, Финляндия Республикаса да Норвегия Королевствоса административно-территориальнӧй юкӧнъяскӧд (Баренц ёртасьӧм серти).

Коми Республикаса ортсы йитӧдъясысь медтӧдчанаыс – экономикаын, политикаын, культураын, йӧзӧс велӧдӧмын, экологияын да мукӧд юкӧнын Войвывса регионъяс ӧтвывтӧм серти Баренц/Евроарктическӧй Регионкӧд ёртасьӧм. Активнӧя сӧвмӧ Баренц Региональнӧй Сӧвет, Баренц Региональнӧй Комитетлӧн сёрнитчӧм серти велӧдан юкӧнын (Велӧдан да туялан удж серти ӧтув уджалан группа), культура да туризм (Культура серти ӧтув уджалан группа да Туризм серти ӧтув уджалан группа), экология (Гӧгӧртас серти ӧтув уджалан группа) да мукӧд юкӧнын ӧтувъя уджыс. Коми Республикаса йӧзлысь дзоньвидзалун видзан министр ӧтув веськӧдлӧ йӧзлысь дзоньвидзалун видзӧм да сыкӧд йитчӧм социальнӧй юалӧмъяс серти Баренц/Евроарктическӧй Регионса Сӧветлӧн Ӧтув уджалан группаӧн.

Этнокультурнӧя сӧвмӧмын ыджыд пай босьтӧ финн-угор ёртасьӧм. Дінмуын збыльмӧдӧны регионкостса уна сикас проект. Найӧ зэв тӧдчанаӧсь финн-угор ёртасьӧмын да разьӧны талунъя лун вылӧ колана мытшӧдъяс, видзӧны да сӧвмӧдӧны рӧдвуж войтырлысь традицияяссӧ да культурасӧ, лӧсьӧдӧны финн-угор мирын юӧр сетан ӧтувъя гӧгӧртас.

Коми пырӧ субъектъяс лыдӧ, кодъяс уна прӧдукция экспортируйтӧны медводз ылыс суйӧр сайӧ. Ылыс суйӧрсайса странаясӧ мунӧ республикалӧн ортсы вузасян оборотысь 85 %, а СНГ странаясӧ – 15 %.

Республикалӧн ортсы вузасьӧмын медшӧр уджъёртъясыс: Нидерланды, Германия, Латвия, Финляндия, Казахстан, Италия, Китай, Польша, Узбекистан. 2018 воын экспортыс лоис 1022 млн США доллар мында, импортыс – 206 млн. США доллар мында.

Регионъяс костын медся топыд йитӧдъясыс Рытыв-Войвыв федеральнӧй кытшса субъектъяскӧд, Киров да Москва обласьтъяскӧд, Ямало-Ненеч асвеськӧдлан кытшкӧд да Москва каркӧд.

Коми Республика кутӧ топыд войтыркостса йитӧдъяс гуманитарнӧй, культура, спорт да туризм, экология юкӧнъясын. Регионын пӧртӧны олӧмӧ экология серти войтыркостса проектъяс. Найӧ отсалӧны колана ногӧн вӧдитчыны вӧр-ва ресурсъясӧн, видзны да сӧвмӧдны вӧр-валысь унасикаслун, видзӧдны вӧр пӧрӧдан колясъяс да чорыд шыбласъяс иналӧм бӧрся.

Регионылысь войтыркостса йитӧдъяссӧ отсалӧ сӧвмӧдны сійӧ, мый войтыркостса форумъяс, конференцияяс, шуам, Петербургса войтыркостса экономическӧй форум, Петербургса войтыркостса инновационнӧй форум, Ичӧт да шӧр бизнеслӧн Петербургса войтыркостса партнериат форум да мукӧд мероприятие дырйи петкӧдлӧны Коми Республикалысь экономика да инвестиция позянлунъяссӧ.

Суйӧрсайса инвесторъяскӧд йитӧдъяс лӧсьӧдӧмын да суйӧрсайса делӧвӧй уджъёртъяслы Коми Республикалысь инвестиция позянлунъяссӧ петкӧдлӧмын ыджыд ин босьтӧ Москваын аккредитуйтӧм суйӧрсайса канмуяслӧн вузасян-экономическӧй миссияясӧн (посольствояс юкӧнъясӧн) веськӧдлысьяслӧн клуб. Сійӧс восьтісны Коми Республикаса Юралысьлӧн да Г.В. Плеханов нима Россияса экономическӧй университетса ректорлӧн водзмӧстчӧм серти. Тайӧ клубыс сетӧ позянлун суйӧрсайса делӧвӧй йӧзлы, кодъяс кывкутӧны Россия Федерациякӧд вузасян да экономика йитӧдъяс сӧвмӧдӧм вӧсна, аддзысьлыны Россия Федерацияса да региональнӧй олӧмӧ пӧртысь власьт органъясӧн, ӧтйӧза да коммерция структураясӧн веськӧдлысьяскӧд.

Культура да искусство юкӧнын республикалӧн войтыркостса ёртасьӧмыс петкӧдчӧ профессиональнӧй да самодеятельнӧй котыръяслысь, а сідзжӧ торъя сьылысь-ворсысьяслысь гастрольяс да концертъяс котыртӧмын, профессиональнӧй серпасалысьяслысь, кипомысь мичаторъяс вӧчан искусствоын мастеръяслысь выставкаяс нуӧдӧмын, небӧгъясӧн вежласьӧмын, культура да искусство учреждениеясӧс петкӧдлысьяслӧн войтыркостса форумъясӧ, фестивальясӧ пырӧдчӧмын да с.в.

Коми Республика йылысь бур юӧр паськӧдӧмӧ ыджыд пай пуктӧны регионлысь культура да туризм позянлунъяссӧ петкӧдланторъяс. Республикаса войтыр тшӧкыда пырӧдчӧны Россияса-Норвегияса культура форумӧ, Россияса-Финляндияса культура форумӧ, Санкт-Петербургса войтыркостса культура форумӧ. Тайӧ форумъясын участвуйтӧмыс лоӧ Коми Республикаса Веськӧдлан котырлӧн да Коми Республикаса культура, туризм да архив удж министерстволӧн уджын республикаса культура да искусство юкӧнын войтыркостса ёртасьӧм сӧвмӧдӧмын медшӧр нырвизьясысь ӧтиӧн.

Ыджыд ин босьтӧ суйӧрсайса выставкаясӧ республикалӧн пырӧдчӧм. Могыс – петкӧдлыны суйӧрсайса войтырлы республикаса вӧр-ва, культурасӧ, коми сёянсӧ, туризм маршрутъяссӧ да кипомысь мичаторъяс вӧчан искусствоын мастеръяслысь творчествосӧ.